 जनौर दे बाद सन 1979 च डा. ललित मगोत्रा ते चमन अरोड़ा हुंदा लिखे दा नाटक जीने दी कैद छपियै सामने आया।  इस नाटक गी बी आधुनिक नाटक इस करियै मन्नेआ जन्दा ऐ की जे एह्दे च इक शैह्री निम्न मध्यवर्गीय परिवार दी आंतरिक परिस्थितियें दा यथार्थ चित्रण कीता गेदा ऐ।  इस नाटक दी केन्द्री पात्र आशा नां दी कुड़ी ऐ।  जेह्ड़ी कुसै दफ्तरा च नौकरी करदी ऐ।  घर उस्सै दी कमाई कन्नै चला करदा ऐ।  आशा दे घरै दे इक पासै ते चांह्दे न जे ओ नौकरी करै तां जे उ’न्दे घरै दी रुट्टी चलदी र’वै पर दूए पासै ओ एह् बी चांह्दे न जे ओ अपने दफ्तरै दे मर्दें कन्नै खु’ल्लियै गल्ल नेईं करै ओ उयां गै र’बै जियां पराने जमाने च डोगरे घरै दियां कुड़ियां रौंह्दियां हियां।  इत्थें स्हाड़े समाज दी सोच त्रिशंकु आह्ला लेखा अद्ध-बश्क्हार लटकी दी सेही हुंदी ऐ।  इत्थे ओ आपूं फैसला नेईं करी सकै करदा जे उन्ने नमें जमाने कन्ने बदलना ऐ जां पिछले जमाने कन्नै टुरना ऐ।  ओह्दे सामने कोई इक दिशा नेईं ऐ।  ते बिच्च प्होआ करदी अज्ज दी युवा पीढ़ी।  जीने दी कैद नाटक गी में आधुनिक नाटक दे वर्ग च इस करियै रक्खेआ की जे एह्दे च आंतरिक परिस्थितियें दा यथार्थ चित्रण होए दा ऐ।  एह्दे च आशा दे मनै दी घुटन गी बड़े गै मनोवौज्ञानिक, विश्लेषणात्मक ते सैह्ज-स्वभावक ढंगे कन्नै चित्रत कीते दा ऐ इक निम्न मध्यवर्गी परिवार दी कुड़ी उत्थें नौकरी करने पर मजबूर ऐ जित्थें घटिया किसम दे लोक किश्न ते सेठी जनेह् लोक ओह्दे कुलीग न।  आशा उंदियें नजरें गी समझदी ऐ, उंदियें गल्लें दे दोह्रे-मतलब बी समझदी ऐ पर ओ नौकरी करने पर मजबूर ऐ।  आशा जुआन ऐ ओह्दे मनै दियां इच्छां बी जुआन न।  ओ बी चांह्दी ऐ जे ओह्दा इक निक्का जनेहा घर होयै जित्थें ओह्दा घरै-आला ते निक्के दो ञ्याने होन पर उसी अपनी इनें इच्छायें गी दबाना पौंदा ऐ। 